Broj: 711-I-1889-P-131/19-06-8

Zagreb, 11. listopada 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Aleksandre Jozić-Ileković, Davorina Ivanjeka i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na temelju vlastitih saznanja o mogućem sukobu interesa dužnosnika Marka Paliage, gradonačelnika Grada Rovinja,** na 65. sjednici, održanoj 11. listopada 2019.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Marka Paliage, gradonačelnika Grada Rovinja, povodom navoda iz anonimne prijave zaprimljene dana 12. travnja 2019.g. pod brojem: 711-U-1655-P-131/19-01-1 o navodnoj financijskoj podršci Grada Rovinja projektu dužnosnikovog brata koji radi kao docent na Sveučilištu Jurja Dobrile u Puli, neće se pokrenuti, s obzirom da je utvrđeno da prijava nije osnovana te iz prikupljenih podataka i dokumentacije ne proizlazi da je postupanjem dužnosnika došlo do moguće povrede odredbi ZSSI-a ili povrede načela obnašanja javnih dužnosti.**

Obrazloženje

Protiv dužnosnika Marka Paliage podnesena je dana 12. travnja 2019.g. anonimna prijava mogućeg sukoba interesa koja je u knjigama ulazne pošte Povjerenstva zaprimljena pod brojem: 711-U-1655-P-131/19-01-1 te je povodom iste otvoren predmet broj P-131/19.

U prijavi se u bitnome navodi da dužnosnik Marko Paliaga, gradonačelnik Grada Rovinja financijski podržava projekt svoga brata koji radi kao docent i predavač na Sveučilištu Jurja Dobrile u Puli.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Člankom 3. stavkom 1. podstavkom 43. ZSSI-a propisano je da su gradonačelnici i njihovi zamjenici dužnosnici u smislu ZSSI-a. Uvidom u Registar dužnosnika koji ustrojava i vodi Povjerenstvo, utvrđeno je da Marko Paliaga obnaša dužnost gradonačelnika Grada Rovinja, počevši od 25. svibnja 2017.g. te je stoga povodom obnašanja navedene dužnosti obvezan postupati sukladno odredbama ZSSI-a.

Povjerenstvo je radi provjere osnovanosti navoda iz podnesene prijava te u svrhu stjecanja vlastitih saznanja o tome postoje li okolnosti koje ukazuju na moguću povredu odredbi ZSSI-a, zatražilo očitovanje te potrebne podatke i dokumentaciju od nadležnih tijela.

Na zahtjev Povjerenstva, Grad Rovinj je dostavio očitovanje KLASA: 023-01/19-01/64, URBROJ: 2171-01-03/1-19-2 od 2. svibnja 2019.g. u kojem se navodi da Grad Rovinj za vrijeme mandata gradonačelnika Marka Paliage nije dao nikakvu financijsku potporu Sveučilištu Jurja Dobrile u Puli. Posljednja financijska potpora dana navedenoj znanstvenoj ustanovi bila je u travnju 2017.g. za vrijeme mandata prethodnog gradonačelnika, Giovannia Sponze.

Povjerenstvo je očitovanje zatražilo i od Sveučilišta Jurja Dobrile u Puli koje je Povjerenstvu dostavilo dopis KLASA: 052-02/19-01/04, URBROJ: 380-01-19-2 od 28. svibnja 2019.g. U navedenom dopisu se navodi da Sveučilište Jurja Dobrile u Puli u razdoblju od 2017.g. do dana pisanja dopisa nije primilo donaciju niti financijsku potporu bilo koje vrste od Grada Rovinja. ……………………….. zaposlen je na Sveučilištu Jurja Dobrile u Puli na temelju Ugovora o radu ………………….. na radnom mjestu docenta iz područja prirodnih znanosti, polje interdisciplinarne prirodne znanosti, grana znanost o moru na Odjelu za prirodne i zdravstvene studije Sveučilišta. Grad Rovinj nije niti na jedan način financirao projekt ……………………….

Slijedom navedenoga, Povjerenstvo iz prikupljenih podataka i dokumentacije nije steklo relevantna saznanja iz kojih bi proizlazilo da je postupanjem dužnosnika Marka Paliage došlo do moguće povrede odredbi ZSSI-a te je utvrdilo da prijava nije osnovana.

Povjerenstvo je stoga donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Marko Paliaga, elektronička dostava
2. E-mail podnositelja prijave
3. Objava na internetskoj stranici Povjerenstva
4. Pismohrana